《次郑大资竞渡诗韵》
宋代·盖谅

昔年冶游浚都城，溶溶春水涨金明。
龙舟鳞次鼓兰漿，胜日讲武风波平。
沸地笑歌混箫笛，轰天金鼓惊鹭鷁。
当年冠盖尽英游，飞{左甘中空}联翩迅翔翼。
只今潜盘向荒陂，畴曩伟观那再期。
熙熙王化及远近，春来胜事还相随。
十百分朋同川济，咸欲得枭无异意。
屈原死向千载余，今不敬吊翻成戏。
敬吊赋就独贾生，可见君子异小人。
公诗贾赋独追伤，忍以为戏向芳春。
企听赐环在朝暮，衮绣遄归庙堂去。
故先濯我尘土心，琅琅哦公七字句。

作者简介：盖谅，字朋益（《昆山杂咏》卷中）。高宗绍兴元年（一一三一）为宣议郎（《建炎以来系年要录》卷四七）。五年，任司农寺丞（同上书卷八五）。六年，任都督府机宜，抚谕川陕（同上书卷九八）。十年，行司农寺丞（同上书卷一三六）。十二年，以奉使川陕受供馈罢（同上书卷一四七）。